b'\n_START_ARTICLE_\nU\xc5\xbebaigiklis (programavimas)\n_START_PARAGRAPH_\nU\xc5\xbebaigiklis (angl. finalizer)\xc2\xa0\xe2\x80\x93 specialus objekto metodas, kur\xc4\xaf vykdanti sistema automati\xc5\xa1kai i\xc5\xa1kvie\xc4\x8dia, kuomet objektas neb\xc4\x97ra pasiekiamas programos kodo (neb\xc4\x97ra jokios nuorodos \xc4\xaf j\xc4\xaf). U\xc5\xbebaigiklis atlieka \xc4\xafvairius \xc5\xa1iuo atveju b\xc5\xabtinus klasei specifinius veiksmus._NEWLINE_Skirtingai nuo destruktoriaus, kuris programos kode kvie\xc4\x8diamas tiesiogiai, u\xc5\xbebaigiklio i\xc5\xa1kvietimo laikas paprastai n\xc4\x97ra apibr\xc4\x97\xc5\xbetas. Vykdanti sistema gali j\xc4\xaf i\xc5\xa1kviesti tiek tuojau pat objektui tapus nepasiekiamu, tiek v\xc4\x97liau ar (jei atminties pakanka) taip ir u\xc5\xbebaigti programos vykdym\xc4\x85 jo nei\xc5\xa1kvietus. Neapibr\xc4\x97\xc5\xbeta ir laiko trukm\xc4\x97 nuo u\xc5\xbebaigiklio i\xc5\xa1\xc5\xa1aukimo iki objekto sunaikinimo. Tod\xc4\x97l u\xc5\xbebaigiklis blogai tinka tvarkyti greitai i\xc5\xa1sekti galintiems resursams (tinklo jungtims ir pan). Destruktoriaus neturin\xc4\x8diose kalbose (Java) tokie resursai kiek galima grei\xc4\x8diau gr\xc4\x85\xc5\xbeinami sistemai kitokiomis programavimo konstrukcijomis (try/catch ir pan)._NEWLINE_Paprastai laikoma klaida tiesiogiai kviesti u\xc5\xbebaigikl\xc4\xaf i\xc5\xa1 vykdomos programos kodo._NEWLINE_Jei u\xc5\xbebaigiklio kodas sukuria nauj\xc5\xb3 nuorod\xc5\xb3 \xc4\xaf objekt\xc4\x85, toks objektas gali b\xc5\xabti \xe2\x80\x9eprikeliamas\xe2\x80\x9c. \xc5\xa0i galimyb\xc4\x97 apsunkina \xc5\xa1iuk\xc5\xa1li\xc5\xb3 surinktuvo darb\xc4\x85, nors naudojama retai. Jei po to nuorodos v\xc4\x97l prarandamos, kai kuriose kalbose (Java) u\xc5\xbebaigiklis antr\xc4\x85 kart\xc4\x85 nebei\xc5\xa1kvie\xc4\x8diamas.  Kalbose kurios u\xc5\xbebaigikl\xc4\xaf i\xc5\xa1kvie\xc4\x8dia pakartotinai (Python) galimi \xe2\x80\x9enemirtingi objektai\xe2\x80\x9c, neribotai ilgai i\xc5\xa1liekantys vien savo u\xc5\xbebaigiklio sukuriam\xc5\xb3 nuorod\xc5\xb3 d\xc4\x97ka.'